Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2003/C 246/03)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 ARTIKLA

SAN ( ) SMM (x)

Asiakirjan kansallisen numero: 04517

1. Jäsenvaltion toimivaltainen viranomainen Nimi: Department for Environment, Food and Rural Affairs

United Kingdom

Puhelin (44-207) 270 81 70

Faksi (44-207) 270 89 42

2. Hakijaryhmittymä 2.1 Nimi: Scottish Quality Salmon Limited

2.2 Osoite: Durn Isla Road Perth PH2 7HG

2.3 Kokoonpano: tuottaja/jalostaja (x) muu ( ).

3. Tuotelaji: Tuore kala, luokka 1.7

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: "Scottish Farmed Salmon"

4.2 Kuvaus: Skotlantilaisen viljellyn lohen on kuuluttava Salmo Salar -lajiin (lohi). Sen muoto on kiinteä. Sivusta katsottuna kalan vatsapuolen on oltava pinnaltaan pyöristynyt, eikä selkäpuolen lihaskudoksessa saisi ilmetä huomattavaa vajoamista sisälmyksiä poistettaessa. Väriltään se on hopean hohtoinen. Lihan värin on oltava vähintään 26 Rochen asteikolla mitattuna.

Skotlantilaisen viljellyn lohen liha on kiinteää, kuitumaisen sileää ja rakenteeltaan tasalaatuista. Sen maku on voimakas, koska jäähdyttäminen tapahtuu nopeasti pyynnin jälkeen.

4.3 Maantieteellinen alue: Skotlannin länsirannikko, Skotlannin länsisaaristo, Orkneysaaret ja Shetlandinsaaret.

4.4 Alkuperätodisteet: Skotlantilaiset biologit ovat pyrkineet kehittämään luonnonvaraisia lohikantoja jo yli 150 vuoden ajan. Ensimmäiset yritykset lohenmädin hedelmöittämiseksi ja hautomiseksi tehtiin vuonna 1838, ja vuonna 1890 Skotlannissa toimi 18 kalanviljelylaitosta. Siitä lähtien aina 1960-luvulle jatkuneen koetoiminnan ansiosta saatiin siinä määrin lisää alan tietoa ja osaamista, että skotlantilaisen lohen tuotanto voitiin aloittaa. Ensimmäinen täysin varustettu kalanviljelylaitos aloitti toimintansa Loch Ailortissa Inverness-shiressä vuonna 1969.

Myöhemmin, 1970-luvun lopussa ja 1980-luvun alussa, tarjolla oli enemmän kokemusta ja rahoitusmahdollisuuksia, ja alan kasvunopeus kiihtyi uusien yritysten perustamisen myötä. Tuotannon määrä kasvoi nopeasti. Kun vuonna 1980 tuotettiin ainoastaan 600 tonnia, määrä oli 32500 tonnia vuonna 1990 ja 115000 tonnia vuonna 1998. Tuotannon nopean kasvun myötä myös alan työpaikkojen määrä Skotlannin ylämaan ja saarten syrjäisissä kunnissa lisääntyi. Nykyisin skotlantilaisen viljellyn lohen tuotanto työllistää välittömästi 4000 henkilöä.

Skotlantilainen viljelty lohi on kasvatettu ja ruokittu puhtaissa rannikkovesissä ja suojaisissa vuonoisssa, ja asiantuntevien hoitotoimien avulla on varmistettu, että kaikki yksilöt kehittyvät ensiluokkaisissa olosuhteissa.

Elinkeinon menestys perustuu pitkälti sen kykyyn markkinoida itseään ja vastata siten muuttuvan kaupankäynnin ja kuluttajien asettamiin vaatimuksiin. Panostaminen korkeaan laatuun on tässä suhteessa ollut ensisijainen tekijä. Laadusta onkin tullut kaikkien skotlantilaisen viljellyn lohen tuottajien tunnussana, ja todisteena siitä on Label Rouge -merkki, jota skotlantilaisella viljellyllä lohella on oikeus käyttää.

Tämän vuoksi onkin täysin perusteltua, että tuote arvostetaan edelleen niin korkealle tunnetuimpien keittiömestareiden, ruokatoimittajien ja vaativien kuluttajien keskuudessa. Myös kuluttajatutkimusten tulokset osoittavat, että skotlantilaisen viljellyn lohen arvostus perustuu tuotteen korkeaan, tasaiseen laatuun ja erinomaiseen makuun.

4.5 Viljelymetelmä/Valmistusmenetelmä: 1. MÄTI: Emokalat valitaan altaista syksyllä. Mäti lypsetään marras-joulukuun välisenä aikana. Hedelmöitetty mäti haudotaan sen jälkeen makeaa vettä käyttävissä kalanviljelylaitoksissa tiukasti valvoituissa olosuhteissa.

2. RUSKUAISPUSSIPOIKASET: Haudonta jatkuu tammikuusta kevääseen, minä aikana poikanen saa ravintonsa ruskuaispussista. Asiantuntevat hoitajat valvovat jatkuvasti poikasten terveydentilaa ja kehittymistä mahdollisimman hyvissä olosuhteissa vastakuoriutuneiksi kalanpoikasiksi.

3. VASTAKUORIUTUNEET POIKASET: Kun kalanpoikaset siirtyvät ulkoisen ravinnon käyttöön, ne sijoitetaan neljäksi kuukaudeksi makealla vedellä täytettyihin säiliöihin; tänä aikana ne varttuvat seuraavaan vaiheeseen.

4. YKSIKESÄISET: Yksikesäiset on helppo tunnistaa niiden kyljissä olevistä täplistä. Yksikesäiset kasvavat nopeasti koko talven ajan. Keväällä niiden luonteenomaiset täplät häviävät, ja kalanpoikaset käyvät läpi huomattavan fysiologisen ja anatomisen muutosprosessin, jonka seurauksena ne muuttuvat vaelluspoikasiksi eli smolteiksi.

5. SMOLTIT: Valvotuissa olosuhteissa kalanpoikaset siirretään makean veden ympäristöstä, jossa ne ovat eläneet ja kehittyneet syntymästään lähtien, merivesialtaisiin tai -säiliöihin, joissa ne kasvavat nopeasti. Smoltit painavat keskimäärin 50-90 grammaa. Siirtäminen makeasta vedestä meriveteen on äärimmäistä tarkkuutta vaativa toimenpide, jota on valvottava huolellisesti sen varmistamiseksi, että kalanpoikaset eivät vahingoitu.

6. LOHI: Meriveteen päästyään lohenpoikaset kasvavat altaissa Skotlannin rannikon vuonoissa ja lahdelmissa 1-2 vuoden ajan. Niitä ruokitaan kalajauhosta ja kalaöljystä valmistetulla ravintoseoksella, joka täyttää kaikki ravitsemusvaatimukset.

7. NOSTO: Skotlantilaisen viljellyn lohen altaasta nosto tapahtuuu mahdollisimman kivuttomalla tavalla ja siten, että tainnutus ja verenlasku tehdään nopeasti. Näin varmistetaan lihan korkea laatu ja hygienia.

8. SISÄLMYSTEN POISTAMINEN: Välittömästi verenlaskun jälkeen lohet jäähdytetään jäävedessä alle neljän celsiusasteen lämpötilaan, minkä jälkeen sisälmykset poistetaan mahdollisimman pian ja kalat jäähdytetään edelleen 0-2 celsiusasteen pakkauslämpötilaan.

9. PAKKAAMINEN: Lohet pakataan elintarvikekäyttöön soveltuvasta materiaalista valmistettuihin laatikoihin tai säiliöihin, jotka suojaavat tuotetta käsittelyn, varastoinnin ja kuljetuksen aikana. Pakkaamisprosessin kaikissa vaiheissa on noudatettava lämpötilan valvontaan, hygieniaan ja tuoteluokitukseen liittyviä tiukkoja edellytyksiä.

10. JAKELU: Tuotteen varastoinnissa ja jakelussa kuluttajille noudatetaan tiukkoja hygieniavaatimuksia, mukaan lukien sen valvominen, että lämpötila säilyy koko ajan 0-2 celsiusasteessa.

Skotlantilaisen viljellyn lohen laadun valvonnasta vastaavat riippumattomat tarkastajat. Kalanviljelylaitoksissa ja pakkaamoissa tehdään säännöllisesti yksityiskohtaisia tarkastuksia pistokokeina sekä kirjanpitoon liittyviä tarkastuksia.

4.6 Yhteys maantieteelliseen alkuperään: Edellä mainittu alue muodostaa ainutlaatuisen ympäristön skotlantilaisen viljellyn lohen erityisominaisuuksien kehittymiselle erityisesti seuraavista syistä:

- Veden vaihtuvuusaste vuonoissa ja lahdelmissa on korkea. Se aiheuttaa voimakkaita virtauksia, minkä vuoksi kalat ovat jatkuvasti liikkeessä. Tämä puolestaan saa aikaan tuotteelle ominaisen lihan kiinteän koostumuksen ja estää liiallisen rasvan kertymisen.

- Veden suuri vaihtuvuus varmistaa runsaan hapensaannin, mikä kiihdyttää lohen aineenvaihduntaa ja vaikuttaa suotuisasti koon ja painon kehittymiseen.

- Pohjois-Atlantin veden korkean laadun ansiosta lohi kasvaa tasaisesti ja sopusuhtaisesti.

- Veden lämpötilan vuosittaiset vaihtelut ovat vähäisiä, joten lohta voidaan viljellä tasalaatuisissa ympäristöolosuhteissa. Se puolestaan antaa lihalle tasaisen rakenteen ja maun vailla eltaantuneisuutta.

4.7 Valvontaelin: Nimi: Food Certification Scotland Ltd

Osoite: Redwood 19 Culduthel Road Inverness IV2 4AA

4.8 Merkintä: Scottish Farmed Salmon -tuotesarjan, joka ulottuu eri tarjontamuotoihin pakatusta tuoreesta kalasta valmisruokiin (mukaan lukien lohimousse ja -paté), kaikki tuotteet saadaan varustaa kyseisellä merkinnällä, johon on liitettävä tuotteen etikettiin tehty pakollinen maininta valmistuspaikasta (sekä viittaus valmistusmenetelmään).

Jotta voitaisiin välttää skotlantilaiseen luonnonvaraiseen loheen kohdistuva syrjintä, hakemuksen esittäjät ilmoittavat, ettei suoja vaikuta nimityksen "Scottish Smoked Wild Salmon" (skotlantilainen luonnonvarainen savulohi) ja/tai muiden luonnonvaraiseen loheen liittyvien sanayhdistelmien (Scottish, Salmon) käyttöön sillä edellytyksellä, että kyseessä on todella Skotlannissa pyydetty luonnonvarainen lohi ja että kyseisiä nimityksiä käytetään päällysmerkinnöissä tavalla, joka ei johda kuluttajia harhaan suhteessa suojattuun maantieteelliseen merkintään.

Hakemuksen esittäjät aikovat viestiä siitä, että skotlantilainen viljelty lohi on rekisteröity SMM-tuotteeksi, käyttämällä kyseistä tunnusta ja mainintaa tuotteiden etiketeissä, menekinedistämisaineistossa, esitteissä ja kirjelomakkeissa.

4.9 Kansalliset vaatimukset: -

EY N:o: UK/00141/2000.07.24.

Täydellisen asiakirjan vastaanottopäivä: 13.5.2003.